5แบงก์ใหญ่ยิ้มฟันค่าต๋งเพียบ
5 แบงก์ใหญ่ฟันกำไรค่าต๋งพุงปลิ้น 9 เดือนแรกรับเละกว่า 6.5 หมื่นล้านบาท เคแบงก์ครองแชมป์
29 ต.ค. 2555

5 แบงก์ใหญ่ฟันกำไรค่าต๋งพุงปลิ้น 9 เดือนแรกรับเละกว่า 6.5 หมื่นล้านบาท เคแบงก์ครองแชมป์ 
รายงานข่าวแจ้งว่า ในรอบ 9 เดือนแรกของปีนี้ ธนาคารพาณิชย์ขนาดใหญ่ 5 อันดับแรกของไทย ได้แก่ ธนาคารกรุงเทพ ธนาคารกรุงไทย ธนาคารไทยพาณิชย์ ธนาคารกสิกรไทยและธนาคารกรุงศรีอยุธยา แจ้งยอดรายได้จากค่าธรรมเนียมและค่าบริการสุทธิรวมกันกว่า 6.57 หมื่นล้านบาท เพิ่มขึ้น 3,927 ล้านบาทหรือ 6.35% จากรอบ 9 เดือนแรกของปีที่ผ่านมา 
ธนาคารที่มีรายได้ค่าธรรมเนียมสูงที่สุดคือธนาคารกสิกรไทย ซึ่งมีรายได้ 1.77 หมื่นล้านบาท เพิ่มขึ้น 1,964 ล้านบาทจากช่วงเดียวกันของปีก่อน ส่วนใหญ่มีรายได้จากธุรกิจบัตรเครดิต บัตรเดบิต บัตรเอทีเอ็ม โดยเฉพาะรายได้เบี้ยประกันภัยรับสุทธิ ที่สูงถึง 3.63 หมื่นล้านบาท เติบโตขึ้น 7,508 ล้านบาท
อันดับสองคือ ธนาคารไทยพาณิชย์ มีรายได้ค่าธรรมเนียม 1.5 หมื่นล้านบาท ลดลง 262 ล้านบาท เป็นผลมาจากค่าธรรมเนียมบริการการเงินเพื่อธุรกิจที่ลดลง อย่างไรก็ตามรายได้สุทธิจากการรับประกันภัยที่เพิ่มขึ้น 36.7% 
อันดับสามคือ ธนาคารกรุงเทพ มีรายได้ค่าธรรมเนียม 1.41 หมื่นล้านบาท เพิ่มขึ้น 88 ล้านบาท ส่วนใหญ่เพิ่มขึ้นจากค่าธรรมเนียมบริการบัตรเครดิต บริการอิเล็ก ทรอนิกส์และบริการด้านค้าประกันและอาวัล ขณะที่ค่าใช้จ่ายค่าธรรมเนียมและบริการเพิ่มขึ้น 927 ล้านบาท หรือ 24.2% เพิ่มตามปริมาณธุรกรรมที่เพิ่มขึ้น 
อันดับสี่คือ ธนาคารกรุงไทย มีรายได้ค่าธรรมเนียมรวม 9,495 ล้านบาท เพิ่มขึ้น 864 ล้านบาท หรือ 10.01% จากช่วงเดียวกันของปีก่อนและอันดับห้าคือ ธนาคารกรุงศรี อยุธยา มีรายได้ค่าธรรมเนียม ที่ 9,361 ล้านบาท เพิ่มขึ้น 1,273 ล้านบาท หรือ 15.7% ปัจจัยหลักเกิดจากการเพิ่มขึ้นของรายได้จากธุรกรรมตัวแทนจำหน่ายประกันธุรกิจบัตรเครดิต ธุรกิจเช่าซื้อโดยเฉพาะค่าธรรมเนียมธุรกรรมตัวแทนจำหน่ายประกันที่เพิ่มสูงถึง 51.6 % จากการร่วมเป็นพันธมิตรกับบริษัทไทยประกันชีวิตและบริษัทอยุธยา อลิอันซ์ ซี.พี. และการนำเสนอผลิตภัณฑ์ในรูปประกันกล่อง
น.ส.อุษณีย์ ลิ่วรัตน์ นักวิเคราะห์กลุ่มธนาคาร บริษัทหลักทรัพย์เอเซีย พลัส กล่าวว่า ภาพรวมรายได้ค่าธรรมเนียมของธนาคารพาณิชย์ขนาดใหญ่ในช่วงที่ผ่านมามีการเติบโตที่ดีเป็นแรงหนุนช่วยสร้างกำไร มีเพียงธนาคารกรุงเทพซึ่งมีสัดส่วนสินเชื่อรายย่อยในพอร์ตน้อยทำให้อาจขาดตัวช่วยไปบ้าง ทั้งนี้มองว่าการลดดอกเบี้ยของธนาคารพาณิชย์จะทำให้ส่วนต่างดอกเบี้ยสุทธิในไตรมาส 4 มีแนวโน้มหดแคบลง ทำให้ธนาคารจะหันมาให้ความสำคัญกับรายได้ค่าธรรมเนียมมากขึ้น